Premierul a susţinut, luni seară, că toate salariile bugetarilor vor creşte de la 1 ianuarie, precizând că câteva "reglaje fine", în special în sistemul de sănătate. El a mai spus că Guvernul nu va mai lua niciun leu de la FMI.

"Da, va fi aplicată legea salarizării, nu vor scădea. Poate am greşit şi noi pierzându-ne în explicaţii. Când omul vrea un mesaj foarte clar. Da, în mediul privat, salariile nu vor scădea, pot să crească chiar. În ceea ce priveşte angajaţii la stat, bugetarii, toate salariile vor creşte. Vom merge pe câteva reglaje fine, în special în sistemul de sănătate, acolo unde sunt nişte sporuri. Acolo au fost şi nişte exagerări, au recunoscut-o şi sindicaliştii, unde se ajungeau la salarii de patru ori mai mari. Lucrurile nu pot continua aşa. Ele vor intra în normalitate", a declarat Tudose, citat de News.ro.

El a susţinut că această creştere a salariilor este sustenabilă.

Premierul a mai spus că nu va mai lua "niciun leu" de la FMI.

"Chiar în drum spre dumneavoastă, m-a sunat ministrul de Finanţe sau ce-a mai rămas din el, a muncit foarte mult. În niciun caz nu pregătim un împrumut cu FMI, la ce prognoze au făcut, la cum ne-au tratat, nu voi lua un leu de la ei. Iată că au greşit şi ultima prognoză. Au ieşit senini şi au spus că noi am greşit un pic, au stricat viaţa unei ţări, a oamenilor. Eu i-am chemat să le spun că s-ar putea să nu mai vorbim deloc de ei dacă mai greşesc şi a treia prognoză. Şi au devenit un pic mai prudenţi. E ca un medic care greşeşte verdictul, amputează şi apoi spun că au greşit. Eu am avut o discuţie cu ei şi le-am spus că dacă mai greşesc o dată, voi reacţiona violent", a mai spus premierul.

Legat de Legea pensiilor, premierul a spus că aceasta este finalizată şi că la acest moment ministrul Muncii lucrează la o estimare legată de timpul în care pot fi procesate cele cinci milioane de dosare.

"Este o lege bună care va duce la estimarea punctului de pensie, care va corecta nişte inechităţi. Va mai dura o vreme. Trebuie să începem şi calcul cu cei ieşiţi din pensie mai demult. Se lucrează la aceste lucruri. Impactul bugetar este unul destul de mare, dar ni-l permitem, pentru că vorbim de viaţa oamenilor, iar asta nu are costuri", a adăugat Mihai Tudose.